ডিজিটাল নিরাপত্তা আইন: সম্পাদক পরিষদ আটক লেখক ও সংবাদকর্মীদের মুক্তির দাবি জানিয়েছে
বাংলাদেশের বিতর্কিত ডিজিটাল নিরাপত্তা আইন প্রসঙ্গে সে দেশের সম্পাদক পরিষদ আজ শনিবার একটি বিবৃতি দিয়েছে, যেখানে এই আইনের আওতায় আটক সংবাদকর্মী ও মুক্তমনা লেখকদের সবাইকে অবিলম্বে মুক্তি দেয়ার দাবি জানানো হয়েছে।
এই পরিষদ একই সঙ্গে এদের বিরুদ্ধে আনা মামলাগুলো প্রত্যাহার করারও দাবি জানিয়েছে।
এক বিবৃতিতে সম্পাদক পরিষদ বলছে, ডিজিটাল নিরাপত্তা আইন প্রয়োগে সংবাদকর্মী ও মুক্তমত প্রকাশকারী ব্যক্তিরা ক্রমাগতভাবে নিপীড়ন ও নির্যাতনের শিকার হচ্ছেন।
এতে বলা হয়েছে, আইনটি তৈরির সময়ই পরিষদ এবিষয়ে আশঙ্কা প্রকাশ করেছিল।
এখন কোনো কোনো ক্ষেত্রে আইনটি ঐ আশঙ্কার চেয়েও যে আরও কঠিনভাবে প্রয়োগ করা হচ্ছে সেটা ''লেখক মুশতাক আহমেদকে তার জীবন দিয়ে প্রমাণ করে যেতে হলো'' বলে এই বিবৃতিতে মন্তব্য করা হয়েছে।
কার্টুনিস্ট আহমেদ কবির কিশোরকে দশ মাস কারাবন্দী থাকার পর জামিনে মুক্তি দেয়ায় সম্পাদক পরিষদ আদালতকে ধন্যবাদ দিয়েছে।
তবে ডিজিটাল নিরাপত্তা আইনে সংবাদকর্মী ও লেখকদের গ্রেপ্তার করে তাদের সঙ্গে আইনশৃঙ্খলা বাহিনী ''নির্দয় আচরণ করছে'' উল্লেখ করে, সেটা "অত্যন্ত অনভিপ্রেত" বলে পরিষদ তাদের বিবৃতিতে বলেছে ।
ডিজিটাল নিরাপত্তা আইনে সংবাদকর্মীদের নামে যতগুলো মামলা হয়েছে, যতজন সংবাদকর্মী ও মুক্তমনা লেখক গ্রেপ্তার হয়ে কারাগারে আছেন, তাদের সবাইকে অবিলম্বে মুক্তি দেওয়ার এবং মামলাগুলো প্রত্যাহার করে নেয়ার দাবি জানিয়েছে পরিষদ।

বাংলাদেশের বিতর্কিত ডিজিটাল নিরাপত্তা আইন প্রসঙ্গে সে দেশের সম্পাদক পরিষদ আজ শনিবার একটি বিবৃতি দিয়েছে, যেখানে এই আইনের আওতায় আটক সংবাদকর্মী ও মুক্তমনা লেখকদের সবাইকে অবিলম্বে মুক্তি দেয়ার দাবি জানানো হয়েছে।